
Vă înaintăm, alăturat, Raportul asupra proiectului de Lege pentru aprobarea Ordonanţei de urgenţă a Guvernului nr.55/2007 privind înfiinţarea Oficiului Român pentru Imigrări prin reorganizarea Autorităţii pentru străini şi a Oficiului Naţional pentru Refugiaţi, precum şi modificarea şi completarea unor acte normative, trimis Comisiei noastre pentru dezbatere în fond, cu adresa nr.PL.x- 630 din 2 octombrie 2007.


PRESEDINTE,



SECRETAR,


       RELU FENECHIU
       

        SERES DENES

RAPORT  

asupra proiectului de Lege pentru aprobarea Ordonanţei de urgenţă a Guvernului nr.55/2007 privind înfiinţarea Oficiului Român pentru Imigrări prin reorganizarea Autorităţii pentru străini şi a Oficiului Naţional pentru Refugiaţi, precum şi modificarea şi completarea unor acte normative



1. Cu adresa nr.PL.x- 630 din 2 octombrie 2007, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii în fond, cu proiectul de Lege pentru aprobarea Ordonanţei de urgenţă a Guvernului nr.55/2007 privind înfiinţarea Oficiului Român pentru Imigrări prin reorganizarea Autorităţii pentru străini şi a Oficiului Naţional pentru Refugiaţi, precum şi modificarea şi completarea unor acte normative.



La întocmirea Raportului s-a avut în vedere: 

· avizul favorabil al Consiliului Legislativ nr.806 din 22.06.2007;


Proiectul de Lege a fost dezbătut şi analizat în fond, în procedură de urgenţă,  în şedinţa din 11 octombrie 2007. 



Prezentul proiect de Lege are ca obiect de reglementare înfiinţarea Oficiului Român pentru Imigrări, ca structură unică în cadrul Ministerului Internelor şi Reformei Administrative, prin reorganizarea Autorităţii pentru Străini şi a Oficiului Naţional pentru Refugiaţi şi prin preluarea unor atribuţii ce ţin de eliberarea documentului care atestă dreptul la muncă al străinilor din cadrul Oficiului pentru Migraţia Forţei de Muncă. Se propune, totodată, şi modificarea a două legi de o deosebită importanţă, asupra cărora s-a purtat, pe toată durata negocierilor, un dialog constant cu Uniunea Europeană, respectiv Legea nr.122/2006 privind azilul în România şi a Ordonanţei de urgenţă a Guvernului nr.194/2002 privind regimul străinilor în România, legi ce se regăsesc atât în capitolul 2 de negocieri privind Libera circulaţie a persoanelor, cât şi în capitolul 24 Justiţie şi Afaceri Interne.


Din punct de vedere al dreptului comunitar, demersul normativ prezintă tangenţe cu una dintre cele patru libertăţi considerate fundamentul Pieţei Interne şi al politicilor comunitare de la nivelul Uniunii Europene, anume libera circulaţie a persoanelor.



Totodată, prin obiectul său, proiectul asigură consolidarea cadrului legal, atât în privinţa stabilirii condiţiilor în care cetăţenii Uniunii Europene şi ai statelor membre, al Spaţiului Economic European, precum şi membrii de familie ai acestora, îşi exercită dreptul la liberă circulaţie şi dreptul de şedere pe teritoriul României, cât şi în genere, în privinţa legislaţiei azilului pentru cetăţenii altor state, din perspectiva îndeplinirii angajamentelor asumate de România în domeniul Liberei circulaţii a persoanelor, precum şi al Justiţiei şi al Afacerilor Interne, în contextul procesului de armonizare legislativă.


Proiectul de ordonanţă a Guvernului preia şi unele dispoziţii care nu au fost transpuse în legislaţia română din Directiva 2005/71/CE a Consiliului privind procedura specială de admisie a resortisanţilor ţărilor terţe în scopul desfăşurării unei activităţi de cercetare ştiinţifică, astfel încât, prin acest proiect de act normativ, se realizează o deplină concordanţă cu directiva comunitară menţionată.


Având în vedere importanţa acestui proiect de Lege, Comisia pentru administraţie publică, amenajarea teritoriului şi echilibru ecologic, propune Plenului Camerei Deputaţilor, aprobarea acestuia, în forma adoptată de Senat.  



2. Proiectul de Lege face parte din categoria legilor organice.



3. La lucrările Comisiei au fost prezenţi un număr de 24 de deputaţi, din totalul de 29 membrii ai Comisiei.


4. Senatul a adoptat proiectul de Lege în şedinţa din 24 septembrie 2007.
 



Raportul Comisiei a fost adoptat cu unanimitate de voturi.


5. La dezbaterea proiectului de lege a participat, ca invitat, în conformitate cu prevederile art.54 şi 55 din Regulamentul Camerei Deputaţilor, domnul Marin Pătuleanu – secretar de stat în cadrul Ministerului Internelor şi Reformei Administrative.



6. Potrivit art.75 din Constituţia României, republicată, şi a art.92 din Regulamentul Camerei Deputaţilor, proiectul de Lege este de competenţa decizională a Camerei Deputaţilor.



În urma dezbaterii, Comisia propune aprobarea proiectului de Lege, în forma adoptată de Senat.
PREŞEDINTE,



SECRETAR,



      RELU FENECHIU

  
        SERES DENES

Consilier: Sofia Chelaru

